tartuNLP/wikipedia-smugri-20251201 huggingface dataset:
Apalone

Apalone on pehmeäkilpikonnien heimoon kuuluva kilpikonnasuku, joka sisältää kolme tai neljä elossa olevaa lajia. Sukua tavataan Pohjois-Amerikassa, ja se on maanosan ainoa pehmeäkilpikonnien suku.
Luokittelu ja evoluutio.
Pehmeäkilpikonnien heimon alkuperä on luultavasti Aasiassa, ja nykyisistä pehmeäkilpikonnista "Apalone" on läheisintä sukua aasialaiselle "Rafetus"-suvulle. Sukujen uskotaan erkaantuneen toisistaan eoseenilla vallinneen lämpöjakson aikaan, arviolta noin 43 miljoonaa vuotta sitten. Siirtyminen Pohjois-Amerikkaan tapahtui todennäköisesti Beringian kautta, minkä mahdollisti nykyistä lämpimämpi ilmasto.
Vaikka "Apalone" nykyään on pehmeäkilpikonnien ainoa Uudessa maailmassa elävä suku, alueella on jo liitukaudella elänyt pehmeäkilpikonnia, jotka saapuivat luultavasti Aasiasta useana eri aikana. "Apalone"-suvun suhde Uuden maailman muinaiseen pehmeäkilpikonnien lajikirjoon on epäselvä. Sukuun on sijoitettu useita neogeenikautisia, jopa liitukautisia fossiileja, mutta ainoa kuvattu, varmasti sukuun kuuluva esihistoriallinen laji on Floridan mioseenisista kerrostumista löydetty "Apalone amorensis". Kuvattuja, mutta epävarmasti sukuun kuuluvia lajeja ovat ”"Trionyx"” "leucopotamicus", ”"Trionyx"” "latus" ja ”"Trionyx"” "miocaenus". Niiden sukulaisuus "Apalonen" kanssa saattaa olla vain näennäistä, mikä selittyisi epätäydellisillä fossiilijäänteillä sekä homoplasialla.
Zehava Ben

Zehava Ben (oik. Zehava Benisty; s. 1968 Beerseba) on israelilainen laulaja. Hän on muzika mizrahit -genren suosituimpia ja 1990-luvun myydyimpiä israelilaisia laulajia. 
Ben syntyi marokonjuutalaiseen perheeseen ja kasvoi köyhässä kaupunginosassa Beersebassa. Hänen siskonsa on laulaja Etti Levy.
Luzino

Luzino () on maalaiskunta () Wejherowon piirikunnassa Puolassa. Sen väkiluku oli vuoden 2019 lopussa 16 539.
Wejherowon piirikunnan asukkaista 7,8 prosenttia asuu Luzinon kunnassa ja sen pinta-alasta 8,7 prosenttia kuuluu Luzinon kuntaan. Kylät kunnassa ovat Barłomino, Dąbrówka, Kębłowo, Kochanowo, Luzino, Milwino, Robakowo, Sychowo, Tępcz, Wyszecino, Zelewo sekä Zielnowo. Luzinon kunnan alueen läpi virtaavat joet Łeba ja Reda sekä jälkeenmainitun sivujoet Bolszewka ja Gościcina. Milwinon kylässä sijaitseva kunnan korkein kohta on 201 m merenpinnan yläpuolella ja Zelewon kylässä sijaitseva kunnan matalin kohta 35 m merenpinnan alapuolella.
Vuoden 2019 lopussa 49,8 prosenttia Luzinon asukkaista oli naispuolisia ja 50,2 prosenttia miespuolisia. Alle 18-vuotiaat muodostivat 26,6 prosenttia kunnan väestöstä, työikäiset 62 prosenttia ja eläkeikäiset 11,4 prosenttia väestön keski-iän ollessa 34,1 vuotta. Vuonna 2019 Luzinon kunnassa syntyi 261 lasta. Puolan vuoden 2011 väestönlaskennassa kunnan väestöstä 27,3 prosenttia puhui kašubin kieltä, ja kašubin kielellä onkin kunnassa virallisen avustavan kielen asema.
Enrique Míguez

Enrique Míguez Gómez (s. 4. maaliskuuta 1966 Tui, Pontevedra) on espanjalainen ratameloja ja olympiamitalisti.
Míguez edusti yhdessä Narciso Suárezin kanssa Espanjaa Los Angelesin kesäolympialaisissa 1984, Soulin kesäolympialaisissa 1988 ja Barcelonan kesäolympialaisissa 1992. Los Angelesissa 1984 he saavuttivat pronssia 500 metrin kanadalaiskaksikossa ja sijoittuivat kuudenneksi 1 000 metrin kanadalaiskaksikossa. Soulissa 1988 ja Barcelonassa 1992 pari karsiutui 500 metrin kanadalaiskaksikossa välierissä. Välimeren kilpailuissa Míguez saavutti Languedoc-Roussillonissa 1993 yhden kultamitalin ja yhden hopeamitalin sekä Ateenassa 1991 yhden hopeamitalin.
Míguez on pituudeltaan 173-senttimetrinen ja painaa 74 kilogrammaa.
Breckinridge

Breckinridge voi tarkoittaa seuraavia:
Vicente Blasco Ibáñez

Vicente Blasco Ibáñez (1867 Valencia, Espanja – 1928 Menton, Ranska) oli espanjalainen kirjailija.
Blasco Ibáñez aloitti lainopinnot mutta perusti "El Pueblo" -nimisen lehden, joka ajoi tasavallan asiaa. Radikaalien mielipiteiden vuoksi hänet vangittiin, ja hän päätyi useita kertoja maanpakoon. Hän oli ensimmäisen maailmansodan jälkeen voimakkaasti saksalaisvastainen ja kirjoitti siinä hengessä romaanin "Los cuatro jinetes del Apocalipsis".
Blasco Ibáñez edustaa kirjailijana naturalismia. Hänen teoksensa olivat varsin suosittuja. Värikkäissä teoksissa on usein taustana hänen kotiseutunsa Valencia. Toisinaan hän ilmaisee teoksissaan yhteiskunnallista antiklerikaalista tendenssiä. Myöhemmin hän kirjoitti historiallisia romaaneja. 
Rex Ingramin ohjaama elokuva "Neljä ratsastajaa" (1921) perustuu Blasco Ibáñezin teokseen "Los cuatros jinetes del Apocalipsis". Rouben Mamoulianin ohjaama elokuva "Verta ja hiekkaa" vuodelta 1941 perustuu Blasco Ibáñezin teokseen "Sangre y arena" (suom. "Verta ja hiekkaa", 1924).
Lierikypärä

Lierikypärä (ransk. "chapel-de-fer" ja saks. "Eisenhut", "rautahattu"; engl. "kettle hat", "kattilahattu" tai "war hat", "sotahattu") on keskiajalla ja uudella ajalla käytössä ollut kypärämalli. Nimensä mukaisesti lierikypärä on tehty raudasta tai teräksestä leveälierisen, yleensä pyöreäkupuisen hatun muotoon.
Valmistus ja käyttö.
Lierikypäriä esiintyy joissain karolingiajalta olevissa kuvissa, mutta ne nähtävästi hävisivät pian käytöstä. 1100-luvun lopulla, samaan aikaan kuin umpikypärät kehittyivät, lierikypärät palasivat käyttöön Länsi-Euroopassa. Joidenkin kuvalähteiden perusteella sitä käytettiin tuolloin myös Bysantissa ja on arveltu että se olisi alkujaan bysanttilainen keksintö.
Varhaiset lierikypärät tehtiin spangenhelm-tapaan eli niittaamalla kolmiomaisia metallipaloja ristikkäisiin tukivanteisiin, joihin oli liitetty myös lieri. Myöhemmin kypärät alettiin takoa yhdestä rautalevystä. Yksinkertaisen rakenteensa ansiosta sen valmistaminen ei vaatinut suurta taitoa eikä paljoa työtä, ja se olikin suhteellisen edullinen. Lierikypäriä käyttivät enimmäkseen jalkaväki, mutta myös ratsuväki ja jopa ritarit käyttivät niitä ajoittain. Avoimena kypäränä lierikypärä ei suojannut kasvoja, mutta ei myöskään haitannut näkemistä eikä kuulemista, eikä se ollut yhtä kuuma kuin suljetut kypärämallit.
Leveä lieri tarjosi hyvän suojan ylhäältä tulevia uhkia, kuten ratsastajan miekkaa, muurilta pudotettuja kiviä tai kaukaa kaaressa ammuttuja nuolia vastaan. Se tarjosi myös suojaa auringolta ja sateelta. Kypärää voitiin käyttää sellaisenaan tai rengaspanssarista tehdyn hupun, myöhemmin myös kaulaa ja kasvoja suojaavien panssarilevyjen kanssa ("gorget", "bevor").
Euroopan ulkopuolella lierikypäriä käytettiin ainakin Itä- ja Kaakkois-Aasiassa, etenkin Burmassa, Laosissa ja Thaimaassa. Japanilaiset "ashigaru"-sotilaat käyttivät "jingasa"-kypärää, joka oli tehty raudasta tai kovitetusta nahasta kartiomaisen aasialaisen olkihatun malliseksi.
Ensimmäisen ja toisen maailmansodan kypärät.
Ensimmäisessä maailmansodassa teräskypärät tekivät paluun. Näistä brittiläinen Brodie-kypärä (jota kutsuttiin usein nimellä "tin hat", "peltihattu") ja ranskalainen Adrian-kypärä olivat käytännössä moderneja, teollisesti tuotettuja lierikypäriä. Brittiläiset ja Kansainyhteisön sotilaat (mm. australialaiset ja kanadalaiset) käyttivät samanlaisia kypäriä myös toisessa maailmansodassa.
Plévenon

Plévenon (bretoniksi "Plevenon") on kunta läntisessä Ranskassa Côtes-d'Armorin departementissa Bretagnen alueella. Se sijaitsee Englannin kanaalin rannalla, noin 38 kilometriä Dinanin kaupungista luoteeseen.
Kunta sijaitsee niemimaalla, jonka kärki Cap Fréhel on suosittu matkailukohde. Cap Fréhel on suojeltua nummea, jossa kanervat ja piikkiherneet kukoistavat. Niemimaalta on paikoin jopa 70 metrin äkkijyrkänne mereen. Jyrkillä kallioseinämillä ja rannikon saarilla elää noin 700 merilintuparia, kuten myrskyliitäjiä ja ruokkeja.
Cap Fréhelissä on kaksi majakkaa. Vanhemman ja pienemmän majakan rakennutti vuonna 1685 tunnettu arkkitehti-insinööri Siméon Garangeau. Hän työskenteli Vaubanille, joka puolestaan oli Ranskan kuningas Ludvig XIV sotilasarkkitehti. Suurempi majakka rakennettiin vuonna 1950. Se on 30 metriä korkea ja majakan valo yltää 110 kilometrin päähän.
Cap Fréhelin itärannalla kallion päällä on linnoitus "Fort La Latte". Linnoitus tunnetaan myös nimellä "Château de La Roche Goyon". Se on alun perin rakennettu 1400-luvulla, mutta muutettu linnoitukseksi 1600-luvulla. Fort La Latte oli kuvauspaikkana vuonna 1957 ilmestyneen elokuvan Viikingit loppukohtauksessa. Elokuvan pääosissa olivat Kirk Douglas ja Tony Curtis.
United States Capitol Police

United States Capitol Police (USCP) on Yhdysvaltojen littovaltion poliisiviranomainen, joka vastaa Yhdysvaltain kongressin turvallisuudesta kaikkialla Yhdysvalloissa. Se on kongressin toimivallan alaisuudessa.
USCP vastaa henkien ja omaisuuden suojelemisesta, rikollisuuden torjumisesta ja tutkinnasta sekä Capitolin alueen liikennesääntöjen valvomisesta. Sillä on täydet toimivaltuudet kaikkialla Capitolin ja kongressin kirjaston alueella. Sillä on myös virantoimitukselliset toimivaltuudet yhdessä muiden alueen poliisiviranomaisten kanssa koko Washington DC:n alueella. Henkilösuojelutehtävissä sillä on toimivaltuudet kaikkialla Yhdysvalloissa.
Brady Skeens

Brady Skeens (s. 8. elokuuta 1995 Lenexa, Kansas) on yhdysvaltalainen koripalloilija, pelipaikaltaan sentteri tai iso laitahyökkääjä. Hän on pelannut ammattilaisurallaan Kanadassa ja Suomessa.
Urheilu-ura.
Skeens pelasi yliopistokoripalloa NCAA II:ssa Washburnin joukkueessa vuosina 2014–2018. Hän kirjautti Washburn-vuosinaan yhteensä 170 heitontorjuntaa murskaten edellisen ennätyksen, joka oli tasan sata. Hänet valittiin kolmesti sarjansa parhaaksi puolustuspelaajaksi.
Yliopistovuosiensa päätyttyä Skeens siirtyi ammatilaiseksi. Hän pelasi ensimmäisen ammattilaiskautensa kanadalaisessa Sudbury Fivessa 9,8 pisteen, 9,3 levypallon ja 1,9 heitontorjunnan keskiarvoilla pelitilanneheittojen tarkkuuden oltua korkea 71,7 prosenttia. Five sijoittui neljänneksi koronapandemian keskeytettyä kauden. Skeens valittiin kauden päätteeksi sarjan parhaiden puolustajien ja tulokkaiden joukkueisiin.
Elokuussa 2020 Skeens siirtyi Suomen pääsarjassa pelanneeseen Tampereen Pyrintöön. Hän pelasi koronaviruksen aiheuttaman tauon aikana myös yhden ottelun Pyrinnön akatemiajoukkueessa toiseksi korkeimmalla sarjatasolla ottaen 18 levypalloa.
Brooke (etunimi)

Brooke on englantilaiselta kielialueelta lähtöisin oleva etunimi, jota käytetään yleensä naisennimenä.
Alun perin Brooke on ollut sukunimi, mutta myöhemmin se on omaksuttu myös etunimeksi. Englannin "brook"-sana merkitsee puroa, joten Brooke-suvun kantaisä on mahdollisesti asunut jonkin puron lähellä.
Nimi Suomessa.
Brooke-etunimi saapui Suomeen 1970-luvulla. Vuoteen 2024 mennessä Digi- ja väestötietoviraston etunimitilastoon on kirjattu noin 60–70 tämännimistä naista.
Toisin kuin joskus on väitetty, televisiosarja "Kauniit ja rohkeat" ei missään vaiheessa tehnyt "Brookesta" ja "Ridgestä" suosittuja lasten etunimiä. Nimistöntutkimuksen dosentti Minna Saarelma-Paukkalan mukaan näiden nimien yleistymistä Suomessa hillitsee se, että ne ovat vaikeita ääntää.
Sudentassu

Sudentassu () eli Sipoonkorven silta on Vantaan Kuninkaanmäessä sijaitseva jalankulun ja pyöräilyn silta, joka ylittää Vanhan Porvoontien ja johtaa Kuusijärven ulkoilualueelta Sipoonkorven kansallispuistoon. Sipoonkorven puoleisesta päästä, Neidonrinteen laelta, alkaa noin kahden kilometrin retkeilyreitti läheiselle Bisajärvelle sekä hiihtoreittejä useisiin eri suuntiin. Sillalle on matkaa Kuusijärven pysäköintipaikalta noin 800 metriä.
Suunnittelu ja rakentaminen.
Sillan rakentaminen alkoi toukokuussa 2019, ja urakka valmistui saman vuoden marraskuussa, minkä jälkeen ympäristöön rakennettiin vielä ulkoilureittejä. Käyttöön silta avattiin 14. joulukuuta 2019. Viimeistely- ja valaistustöitä jatkettiin vielä seuraavan vuoden kesään saakka.
Sillan on suunnitellut WSP Finland, ja sen rakennuttamisesta vastasi Destia. Silta maksoi Vantaan kaupungille noin 2,1 miljoonaa euroa.
Sillan mitat ja rakenne.
Kahden jyrkän kalliorinteen väliin rakennettu Sudentassu on 20 metriä korkea ja 126 metriä pitkä teräksinen jatkuva palkkisilta. Se painaa 219 tonnia, ja sitä tukee neljän teräspilarin yhdistelmä. Viisi metriä leveä kansi eli päällysrakenne on valmistettu painekyllästetystä puusta. Silta koostuu säänkestävästä corten-teräksestä, jonka pinnalle muodostuu hapen ja kosteuden vaikutuksesta suojaava huoltovapaa ruostekerros, joka vaihtaa sävyä kastuessaan. Vinopinnakaiteita koristavat kasvi- ja eläinaiheiset koristeleikkaukset, jotka on valaistu led-valoin. Koristeiden lopullisen ilmeen vantaalaiset valitsivat äänestämällä useista kuviovaihtoehdoista.
Nimitys.
Vantaan kaupunkisuunnittelulautakunnan nimistöryhmä järjesti Sipoonkorven sillalle avoimen nimikilpailun maaliskuussa 2020. Ehdotuksia uudeksi nimeksi kertyi 563, ja niiden joukosta valikoitui Sudentassu, joka on saanut inspiraationsa Sipoon sutta esittävästä vaakunasta ja Sipoon aikaisemmin suurista susikannoista. 
Uusi nimi herätti erimielisyyttä, eikä sen sopivuudesta päästy heti yksimielisyyteen. Oli epävarmaa, tarvittaisiinko sillan viralliseen nimeen silta-sana. Kaupunkisuunnittelulautakunta hyväksyi kuitenkin uuden nimen kesäkuussa 2020, ja Sudentassu-nimi lisättiin jo samana vuonna kansallispuiston reittikarttoihin. 
Tunnustus.
Sudentassu valittiin Vuoden 2021 sillaksi. Tunnustuksessa todettiin sillan olevan jämäkkä ja vakuuttava, mutta sopivan silti ympäristöönsä hienopiirteisesti.
Tienšaninmurmeli

Tienšaninmurmeli tai tiensaninmurmeli ("Marmota menzbieri") on Tienšanin vuoristoalueella osissa Kazakstania, Kirgisiaa ja Uzbekistania tavattava murmeli. Kansainvälinen luonnonsuojeluliitto eli IUCN on määritellyt sen vaarantuneeksi lajiksi.
Taksonomia.
Tienšaninmurmeli voidaan jakaa kahteen alalajiin, "M. m. menzbieri" Tienšanin länsiosissa ja "M. m. zachidovi" Tienšanin pohjoisosissa. Alalajien esiitymisalueilla on noin 100 kilometrin välimatka.
Koko ja ulkonäkö.
Tienšaninmurmelin ruumiin pituus on 490 mm ja hännän pituus 120 mm. Painoa sillä on 3–4 kg. Turkki on selkäpuoleltaan oljenkeltainen tai ruskehtava. Turkissa on myös mustan ja tummanruskean sävyjä. Vatsapuoli on kermanvalkonen tai ruskeahko. Vatsapuolelta sama väritys ulottuu etujalkoihin ja päässä poskille saakka. Pää on vaalean tai tummanruskea. Kuonossa ja leuassa saattaa olla vaaleampaa väritystä. Hännänpää on musta tai tummanruskea.
Levinneisyys ja elinympäristö.
Tienšaninmurmelia tavataan Tienšanin vuoriston länsiosissa alueella, joka käsittää osia Kazakstanista, Kirgisiasta ja Uzbekistanista.
Lajin elinympäristö käsittää vuoristoaroa ja niittyjä 2 000 – 3 400 metrin korkeuksilla merenpinnasta. Esintymisalueensa kuivemmilla osilla sitä tavataan pohjavesilähteiden tai lumikonosten lähettyvillä. Lajia saattaa esiintyä myös harvaan kasvavilla katajikoilla.
Elintavat.
Tienšaninmurmeli on päiväeläin. Laji tekee pesäkoloja, joilla voi olla pituutta 2,5–3 metriä. Pesään kuuluu yleensä myös 3–4 eri sisäänkäyntiä. Varsinaisen pesäkolon lisäksi se kaivaa ravinnonhaussa välaikaisempia koloja, joihin kuuluu vain yksi sisäänkäynti. Laji horrostaa perheryhminä. Perheryhmä käsittää lisääntyvän parin ja sen jälkikasvua. Ryhmän ulkopuolisiin yksilöihin suhtaudutaan aggressiivisesti ja oma kotialue merkitään hajumerkein. Horroksen alkaminen ajoittuu paikasta hieman riippuen elokuun keskiväliltä syyskuuhun. Horrostaminen päättyy lumen alkaessa sulaa. 
Parittelu tapahtuu horrostamisen jälkeen joko jo pesäkoloissa, tai niistä ulos tultua. Esiintymisalueensa eteläosassa ne saavat yleensä 1–4 poikasta ja pohjoisessa 2–7. Ainakin osa yksilöistä saavuttaa sukukypsyyden 2-vuotiaina. Joidenkin murmelien tiedetään eläneen luonnossa 10-vuotiaiksi saakka. 
Tärkein ravinnonlähde on maan alla kasvavat kasvit. Se syö esimerkiksi juuria, maavarsia, heiniä, kukkia ja sipuleja. Lajin pääasiallisia petoeläimiä ovat susi ("Canis lupus"), paimentolaisten koirat ja petolinnut. Vaaran uhatessa tienšaninmurmeli antaa hälytysäänen.
Uhat ja suojelu.
Kansainvälinen luonnonsuojeluliitto eli IUCN on määritellyt tienšaninmurmelin vaarantuneeksi lajiksi. Sen levinneisyysalue on suhteellisen pieni ja todennäköisesti pienenemään päin.
Lajia uhkaava tekijä on sen elinympäristön häviäminen maanviljelyksen takia.
Siuntion kylpylä

Siuntion kylpylä (ruots. "Sjundeå bad") on vuonna 1976 rakennettu kylpylä ja hyvinvointikeskus Siuntiossa Uudellamaalla. Kylpylän yhteydessä on 191 huonetta kattava hotelli ja 30 hehtaarin ulkoilualue. Kylpylän on suunnitellut arkkitehti Matti Hakala.
Nykyisin kylpylän omistaa majoitusalan yritys Hotelli Siuntio, joka harjoittaa matkailutoimintaa entisen kylpylän tiloissa.
Historia ja toiminta.
Siuntion kylpylä juontaa juurensa Miina Sillanpään perustamaan loma- ja virkistäytymispaikkaan Lepopirttiin, joka sijaitsee kylpylän läheisyydessä. Kylpylän omistaa nykyisin Miina Sillanpään säätiö, joka ilmoitti vuonna 2020 myyvänsä kiinteistön.
Vuonna 1978 Miina Sillanpään säätiö perusti Siuntion Yrtti OY -nimisen yrityksen hoitamaan kylpylän hotelli- ja ravintolatoimintaa. Tällöin kuntoutustoiminta jäi itse säätiön vastuulle. Vuonna 1984 Miina Sillanpään säätiö päätti yhtiöittää palvelunsa ja kylpylä siirtyi Miinan Hoitolat OY:n alaisuuteen.
Siuntion kylpylän kuntoutuspalveluita nauttivat muun muassa erityisesti veteraanit ja aikuiset, jotka kaipasivat kuntoutusta. Kylpylän alkuperäiset tekstiilit, kuten verhot tehtiin vapaaehtoisten voimin talkootyönä. Alkuperäiset huonekalut hankittiin Artekilta ja liinavaatteet Marimekolta.
Ennen omistajanvaihdosta kiinteistöä vuokrasi Scandic ja kylpylä toimi nimellä Scandic Siuntio. Aiempia vuokralaisia olivat muun muassa Rantasipi ja Cumulus. Scandic ilmoitti marraskuussa 2021, että se ei uusi vuokrasopimustaan huhtikuun 2022 jälkeen. Hotelli oli tosin suljettuna johtuen koronaviruksesta jo vuoden 2020 keväästä.
Hotelli Siuntio.
Miina Sillanpään säätiö myi kylpyläkiinteistön Siuntio Invest -yhtiölle vuonna 2023. Siuntio Investin sisaryhtiö Lepolampi jatkaa kiinteistössä hotelli- ja ravintolatoimintaa. Hotelli Siuntio aloitti toimintansa toukokussa 2023. Siuntion kunta puolestaan vuokrasi Hotelli Siuntiolta muun muassa kuntosalin, uimahallin, liikuntasalin, sekä otti hoitaakseen ulkoilualueita kylpylän ympäristöstä. Hotelli Siuntio ilmoitti myös muuttavansa osan hotellihuoneista asunnoiksi, sekä nimeävänsä entisen kylpylän alueella sijaitsevan Lepopirtin uudelleen Villa Miinaksi.
Puutarha.
Siuntion kylpylän puutarhasuunnitelman on laatinut maisema-arkkitehti Maj-Lis Rosenbröijer vuonna 1976. Rosenbröijer suunnitteli puutarhaan muun muassa kauniita ruusuistutuksia ilahduttamaan kylpylävieraita. 
Luontopolut.
Siuntion kylpylän ympäristössä sijaitsee useita luontopolkuja, sekä lintutorni Tjusträsk-järven rannassa.
Stephanie Grisham

Stephanie Grisham (s. 23. heinäkuuta 1976 Colorado) on yhdysvaltalainen viestinnän ammattilainen.
Grisham valmistui Eastmont High Schoolista East Wenatcheessa, Washingtonissa. Hänet hyväksyttiin Colorado Mesa Universityyn, mutta hän ei ottanut opiskelupaikkaa vastaan. Grisham työskenteli vuonna 2012 Mitt Romneyn lehdistöpäällikkönä tämän presidentinvaalikampanjassa. Vuonna 2015 hän liittyi Donald Trumpin vaalikampanjaan lehdistöavustajana. Trumpin voitettua Yhdysvaltain presidentinvaalit 2016 hänestä tuli tämän varalehdistösihteeri. Toukokuussa 2019 Grisham valittiin Valkoisen talon lehdistösihteeriksi, jona hän toimi, kunnes häntä seurasi huhtikuussa 2020 Kayleigh McEnany. Tämän jälkeen Grisham työskenteli Melania Trumpin henkilöstöpäällikkönä. Hän erosi tästä tehtävästä 6. tammikuuta 2021 Yhdysvaltain kongressitaloon tunkeutumisen jälkimainingeissa.
Grisham oli vuosina 1997–2004 naimisissa uutisankkuri Dan Marriesin kanssa. Hänellä on kaksi poikaa, jotka syntyivät vuosina 1998 ja 2008.
Animaatio (taideteos)

Animaatio on Tuula Närhisen Leinelän rautatieasemalle luoma taideteos, jossa on viittauksia evoluutioon. Teos koostuu 27:n siluettikuvan sarjasta eläin- ja ihmishahmoja, jotka on leikattu alumiinilevystä ja kiinnitetty aseman betoniseen tukimuuriin.
"Animaatio"-teos on Helsinki-Vantaan lentoaseman rautatieasemalta Helsingin keskustaan vievän junaradan varressa vastapäätä laituria olevassa betonisessa tukimuurissa. Se on tehty alumiinilevyistä leikatuista 27 siluetista, jotka kuvaavat eläin- ja ihmishahmoja. Teoksen kokonaispituus on 98 metriä ja korkeus 3 metriä.
Lentoaseman suunnasta tultaessa teos alkaa kurjella, joka käy vähittäisiä muodonmuutoksia kehittyen nisäkkäiksi. Siitä kehittyy vähitellen ihminen, minkä jälkeen teoksen hahmot alkavat taas muuttua vähitellen päätyen eläimiksi. Tuula Närhinen sanoo teoksen asettavan kyseenalaiseksi rajan ihmisen ja eläimen välillä.
Ympäristötaiteen säätiö valitsi vuonna 2015 Kehäradan taiteen ympäristötaidekohteeksi. Palkintoperustelussa todettiin muun muassa: ”Kehäradan taide on oiva esimerkki taiteen nivomisesta osaksi julkista ympäristöä suunnitteluvaiheesta lähtien”. Kokonaisuuden ovat tilanneet Vantaan kaupunki, Liikennevirasto ja Finavia Oy.
Lin Wood

Lucian Lincoln "Lin" Wood nuorempi (s. 19. lokakuuta 1952) on yhdysvaltalainen juristi.
Wood sai humanististen tieteiden kandidaatin arvon Mercerin yliopistosta vuonna 1974 ja oikeustieteen tohtorin arvon Mercerin yliopiston lakikoulusta vuonna 1977. Hän on edustanut oikeudessa monia tunnettuja henkilöitä, kuten Richard Jewelliä, Gary Conditia ja JonBenét Ramseyn vanhempia.
Toiminta Yhdysvaltain presidentinvaalien 2020 yhteydessä.
Wood on Donald Trumpin kannattaja. Hän yritti nostaa Yhdysvaltain presidentinvaalien 2020 jälkeen monia oikeusjuttuja kumotakseen vaalitulokset. 1. tammikuuta 2021 Wood ehdotti Twitterissä varapresidentti Mike Pencen pidättämistä ja teloittamista ampumalla maanpetoksesta. Hän syytti "vaalien varastamisesta" demokraattien lisäksi republikaaneja, George Sorosia, Bill Gatesia, CIA:a ja ulkovaltoja. Jotkut republikaanit olivat kohdistaneet Mike Penceen kritiikkiä siitä, että tämä ei suostunut julistamaan Trumpia vaalien voittajaksi.
7. tammikuuta 2021 Twitter vahvisti poistaneensa Woodin tilin palvelusta pysyvästi.
Jesse Bledsoe

Jesse Bledsoe (6. huhtikuuta 1776 Culpeperin piirikunta, Virginia – 25. kesäkuuta 1836 Nacogdochesin lähistö, Texas) oli yhdysvaltalainen demokraattis-republikaanisen puolueen poliitikko. Hän istui vuosina 1813–1815 Yhdysvaltain senaatin jäsenenä Kentuckysta. Hän oli myös Kentuckyn osavaltion edustajainhuoneen (1812) ja senaatin (1817–1820) jäsen.
Bledsoe opiskeli oikeustiedettä Lexingtonissa ja sai juristinoikeudet vuoden 1800 paikkeilla. Vuonna 1808 hänestä tuli Kentuckyn "Secretary of State". Bledsoe toimi myös Transylvania Universityn oikeustieteen professorina ja Disciples of Christ -kirkon pappina. Hän muutti vuonna 1833 Mississippiin ja vuonna 1835 Texasiin, jossa kuoli. Poliitikkoja olivat myös Bledsoen sisaruksenpoika Robert Emmett Bledsoe Baylor ja lapsenlapsensa Benjamin Gratz Brown.
Benjamin Gratz Brown

Benjamin Gratz Brown (28. toukokuuta 1826 Lexington, Kentucky – 13. joulukuuta 1885 Kirkwood, Missouri) oli yhdysvaltalainen poliitikko ja juristi.
Brown valmistui Transylvania Universitysta vuonna 1845 ja Yale Collegesta 1847. Hän sai juristinoikeudet vuonna 1849. Brown istui Missourin osavaltion edustajainhuoneen jäsenenä vuosina 1852–1858 ja oli vuonna 1857 ehdolla Missourin kuvernööriksi. Hän taisteli unionin armeijassa Yhdysvaltain sisällissodassa. Vuosina 1863–1867 Brown istui Yhdysvaltain senaatissa. Vuonna 1871 hänet valittiin Missourin kuvernööriksi kaksivuotiskaudelle liberaalirepublikaanina demokraattipuolueen tuella. Hän oli liberaalirepublikaanina Horace Greeleyn varapresidenttiehdokas Yhdysvaltain presidentinvaaleissa 1872.
John Brown ja Jesse Bledsoe olivat Brownin isoisät. Brown meni naimisiin Mary Ginnin kanssa ja sai seitsemän lasta.
Robert Emmett Bledsoe Baylor

Robert Emmett Bledsoe Baylor (10. toukokuuta 1793 Lincolnin piirikunta, Kentucky – 6. tammikuuta 1874 Gay Hill, Texas) oli yhdysvaltalainen poliitikko, juristi ja baptistipastori.
Baylor palveli vuoden 1812 sodassa ja komensi rykmenttiä creek-sodassa. Hänet valittiin vuonna 1824 Alabaman edustajainhuoneeseen. Vuosina 1829–1831 hän istui jacksonilaisena Yhdysvaltain edustajainhuoneen jäsenenä Alabamasta, ja hän oli epäonnistuneesti uudelleen ehdolla vuonna 1830. Baylor työskenteli käräjätuomarina 25 vuoden ajan. Hän oli Baylorin yliopiston perustaja ja toimi siellä oikeustieteen professorina. Hän oli myös perustamassa Baylor Female Collegea.
Baylor asui Texasissa vuodesta 1839 ja kuului vuonna 1845 toimielimeen, joka muotoili Texasin osavaltion perustuslain. Hän oli Jesse Bledsoen sisaruksenpoika.
Matt Hancock

Matthew John David "Matt" Hancock (s. 2. lokakuuta 1978 Chester) on brittiläinen konservatiivipuolueen poliitikko.
Hancock valmistui Exeter Collegesta ensimmäisen luokan kunniamaininnoin filosofiassa, politiikassa sekä taloustieteessä ja sai maisterin arvon taloustieteessä Cambridgen yliopistosta. Hän työskenteli vuosina 2000–2005 Englannin pankin ekonomina. Hancock valittiin toukokuussa 2010 West Suffolkin vaalipiiristä Britannian parlamentin jäseneksi. Hän on toiminut useissa hallituksen tehtävissä vuodesta 2012. Hän oli kulttuuriministerinä ennen nimityksen saamista terveys- ja sosiaalihuoltoministeriksi 9. heinäkuuta 2018. Hancock oli ehdokkaana konservatiivipuolueen puheenjohtajavaalissa 2019 mutta vetäytyi ehdokkuudesta 14. kesäkuuta.
Hancock meni vuonna 2006 naimisiin osteopaatti Martha Hoyer Millarin kanssa. Hänellä on kolme lasta. Hänen puolisonsa on suurlähettiläs, 1. Inchyran paroni Frederick Millarin lapsenlapsi. Maaliskuussa 2020 Hancock sai tartunnan koronaviruspandemiassa.
Batis (kasvisuku)

Batis on Bataceae-heimoon kuuluva pieni kasvisuku ja samalla myös heimonsa ainoa suku. Sukuun kuuluu ainakin kaksi lajia, mutta sukuun on kuvattu myös kolme muutakin lajia, joiden taksonominen asema on toistaiseksi epäselvä.
Reuna (albumi)

Reuna on suomalaisen Pariisin Kevät -yhtyeen seitsemäs studioalbumi. Se julkaistiin 16. elokuuta 2019.
Albumilta julkaistiin kolme singleä: ”Tuuli”, ”Liekki” ja ”Onks se rakkautta”. "Reuna" nousi toisella listaviikollaan Suomen virallisen albumilistan neljänneksi ja fyysisten albumeiden listalla ensimmäiseksi. 
Tyyli.
Albumin on sanottu vieneen yhtyeen tyyliä huomattavasti elektronisempaan suuntaan, ja sen teemoiksi on nimetty muutos ja vanheneminen. Siirtyminen kauemmas ”orgaanisesta bändisoinnista” ja rock-estetiikasta oli yhtyeen keulahahmo Arto Tuunelan mukaan tietoinen päätös. "Reunan" kappaleita Tuunela on luonnehtinut unenomaisiksi ja kappalerakenteita ”epäortodoksisiksi”. Tuunelan mukaan albumi kertoo rajojen ylittämisestä ja pelkojen kohtaamisesta. Sanoitukset ovat peräisin Tuunelan omasta elämästä, ja hän on kutsunut albumia hyvin henkilökohtaiseksi.
Albumin tyyliä on toistuvasti verrattu Ruusut-yhtyeeseen.
Francis Lubbock

Francis Richard Lubbock (16. lokakuuta 1815 Beaufort, Etelä-Carolina – 22. kesäkuuta 1905 Austin, Texas) oli yhdysvaltalainen demokraattisen puolueen poliitikko.
Lubbock jätti koulun 14-vuotiaana isänsä kuoltua ja aloitti työskentelyn rautakaupassa. Tämän jälkeen hän loi uraa liike-elämässä Etelä-Carolinassa ja sitten New Orleansissa. Hän jatkoi liiketoimia muutettuaan Texasiin vuonna 1836. Lubbock aloitti 1840-luvulla karjatilatoiminnan. Vuosina 1857–1859 hän toimi Texasin varakuvernöörinä ja vuosina 1861–1863 kuvernöörinä. Lubbock siirtyi kuvernöörikauden päätyttyä asepalvelukseen, ja unionin armeija piti häntä kahdeksan kuukauden ajan vangittuna Fort Delawaressa ennen armahtamista. Vuosina 1878–1891 Lubbock oli Texasin osavaltion varainhoitaja. Vuodesta 1891 kuolemaansa hän asui Austinissa. Hän oli kolmesti naimisissa.
NHL-kausi 2020–2021

NHL-kausi 2020–2021 oli National Hockey Leaguen 103. kausi. Koronaviruspandemian johdosta pitkälle syksyyn venyneen edelliskauden vuoksi runkosarja pelattiin lyhennettynä 56 ottelun sarjana. Vallinneen pandemian takia joukkueiden välisiä kohtaamisia ja matkustelua pyrittiin vähentämään jakamalla joukkueet neljään uuteen divisioonaan. Joukkueet pelasivat kaikki runkosarjaottelunsa, sekä pudotuspelien kaksi ensimmäistä kierrosta oman divisioonansa joukkueita vastaan. Valtioiden välisten matkustuskieltojen vuoksi kaikki kanadalaiset joukkueet koottiin yhteen seitsemän joukkueen divisioonaan. Runkosarja oli määrä pelata 13. tammikuuta – 8. toukokuuta 2021 välisenä aikana, mutta pandemian aiheuttamien ottelusiirtojen takia runkosarjaa jatkettiin 19. toukokuuta asti.
Tilastot.
Maalivahdit (päästetyt maalit ottelua kohden).
Runkosarjan osalta mukana vain maalivahdit, jotka pelasivat vähintään 10 ottelua
Simon Pahnilan museo

Simonkylällä sijaitseva Pahnilan kotiseutumuseo on alkuperäisellä paikallaan oleva maatila, jonka pihapiiri on yhä lähes täysin 1886 perustetussa muodossaan. Museon vanhimmat rakennukset ovat 1800-luvun lopulta, ja esinekokoelma suurelta osin taloon alun perin kuulunutta.
Päärakennus on tyypillinen simolainen talonpoikaistalo, jossa on korkea kivijalka ja mutterikuisti. Päärakennuksen lisäksi pihapiiriin kuuluu liiteri, navetta, talli-maitohuone, savusauna, riihi ja elohuone. Tilalla oli aikanaan noin 60-70 ha maata, 5-6 lehmää, 2 hevosta, sekä vasikoita, lampaita ja kanoja. Elanto saatiin maanviljelyksestä ja lohenkalastuksesta.
Museo sijaitsee Simonkylällä, joka on valtakunnallisesti merkittävä rakennettu kulttuuriympäristö ja valtakunnallisesti arvokas maisema-alue. Kylän läpi kulkeva Simonkyläntie on osa valtakunnallisesti merkittävää Pohjanmaan rantatietä, ja noin 3 km matkalta museotietä. Alueen historiaan voi tutustua myös Simon maankohoumapuiston reittien ja opasteiden kautta. &lt;mapframe latitude="65.632365" longitude="25.044708" zoom="10" width="265" height="250" align="right"&gt;
 "type": "FeatureCollection",
 "features": [
 "type": "Feature",
 "properties": {"title": "Simon Pahnilan kotiseutumuseo",
 "marker-symbol": "museum",
 "marker-color": "0050d0"},
 "geometry": {
 "type": "Point",
 "coordinates": [
 25.041861304657093,
 65.6291237349059
 ]
&lt;/mapframe&gt;
Lorne Atkinson

Lorne Charles Atkinson (8. kesäkuuta 1921 Vancouver, Brittiläinen Kolumbia, Kanada – 23. huhtikuuta 2010 Vancouver, Brittiläinen Kolumbia, Kanada) oli kanadalainen ratapyöräilijä. Atkinson kilpaili vuoden 1948 kesäolympialaisissa maantieajon yksilössä ja joukkueessa, 1 000 metrin aika-ajossa ja 4 kilometrin joukkuetakaa-ajossa edustaen Kanadaa.
Douglasin piirikunta (Nevada)

Douglasin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 48 905 vuonna 2019. Piirikunnan hallintokeskus on Minden. Piirikunta perustettiin vuonna 1861.
Faith (nimi)

Faith on anglosaksisissa maissa käytetty etunimi. Sen merkitys on ’usko’. Toisin kuin suomalainen nimi Usko, Faith on leimallisesti naisennimi.
Faith-nimeä on esiintynyt jonkin verran myös Suomessa. Digi- ja väestötietoviraston mukaan se on vuoteen 2021 mennessä ollut virallisena etunimenä noin 130 naisella.
Elkon piirikunta

Elkon piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 52 778 vuonna 2019. Piirikunnan hallintokeskus on Elkon kaupunki. Piirikunta perustettiin vuonna 1869.
Molskis

Molskis on Sydän, sydän -yhtyeen seitsemäs studioalbumi, joka julkaistiin 21. syyskuuta 2016.
Krokträsket (Rånejoki, Överstbyn)

Krokträsket on Ruotsissa Norrbottenissa Bodenin kunnassa sijaitseva järvi, joka kuuluu Rånejoen vesistöön.
Maantietoa.
Krokträsket on 1,7 kilometriä pitkä, 1,1 kilometriä leveä ja sen pinta-ala on 77 hehtaaria eli 0,77 neliökilometriä. Sen rantaviiva on mutkitteleva ja sillä on niemiä ja lahtia. Pisin lahdista on Slumppen, jonka lahdenuuta voisi pitää 70 metriä leveämä salmena. Lahtena se olisi 1,2 kilometriä pitkä, mutta silläkin on salmi Slumpsundet jonka leveys on 40 metriä leveä. Järven itäpuolella sijaitsee erikoinen niemi, jolla on leveä pää mutta kapea, alle 10 metriä leveä, kannas. Järven ainoa saari sijaitsee järven länsipäässä. Se on 130 metriä pitkä ja 80 metriä leveä. Järvelle tulee lähesiestä Övertsbynistä tie ja siitä haarautuu itäpuolelle toinen tie. Järvi on kuitenkin autio.
Luontoarvoja.
Valuma-alueen maaperän yleisimmät maalajit ovat moreeni (60,8 %), turve (9,7 %) ja kallio (2,5 %). Muut alueet ovat erilaisia vesistöjä.
Vesistösuhteet.
Krokträsket kuuluu Rånejoen vesistössä (päävesistötunnus 7) Rånejoki pääuoman lähialueeseen . Sen laskuoja Krokträskbäcken laskee Rånejoen läpivirtausjärven Överstbyträsketin Avan-lahteen. Sen 1,7 kilometriä pitkällä laskuojalla on pudotusta 27 metriä. Krokträsket on lasku-uomansa lähdejärvi ja sen valuma-alueen pinta-ala on 2,83 km². Siihen ei tule ympäristöstä puroja. Järven luusuassa sen keskivirtaaman arvioidaan olevan 0,012 m³/s . Rånejoki laskee Perämereen Råneåssa Luulajassa.
Esmeraldan piirikunta

Esmeraldan piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 873 vuonna 2019. Piirikunnan hallintokeskus on Goldfield. Piirikunta perustettiin vuonna 1861.
Humboldtin piirikunta

Humboldtin piirikunta () on kolmen yhdysvaltalaisen piirikunnan nimi:
Butten piirikunta

Butten piirikunta () on kolmen yhdysvaltalaisen piirikunnan nimi:
Suoritetalous

Suoritetalous (). Jo 1970-luvulla kiertoihin perustuvaa taloutta visioineen Walter Stahelin lanseeraamassa suoritetaloudessa edistetään tuotteen iän pidentämistä, pitkäikäisiä hyödykkeitä, uudistamista ja jätteen ehkäisyä erityisesti palveluiden keinoin. Suoritetaloudessa myydään käyttöoikeutta ja haluttua lopputulosta fyysisten hyödykkeiden omistajuuden sijaan.
Randaträsket

Randaträsket ( ) on Ruotsissa Norrbottenissa Jällivaaran ja Jokimukan kunnissa sijaitseva järvi, joka kuuluu Rånejoen vesistöön.
Maantietoa.
Randaträsket on 2,1 kilometriä pitkä, 1,5 kilometriä leveä ja sen pinta-ala on 171 hehtaaria eli 1,71 neliökilometriä. Se sijaitsee Näätäsuvannosta 7 kilometriä luoteeseen päin. Järvi on pyöreäkulmaisen kolmion muotoinen, mutta sillä ei ole pitkiä lahtia. Se keskellä sijaitsee kaksi pitkää, kapeaa ja peräkkäin olevaa saarta. Järveä ympäröi metsämaat, jotka ovat vain paikoitellen suoistuneita. Sen luoteisrannassa sijaitsee Randaträskin kylä (Ájmojávrre), jonka kautta kulkee Lillfårsin ja Murjekin välinen tie. Jällivaaran ja Jokimukan välinen kuntaraja ylittää järven.
Luontoarvoja.
Valuma-alueen maaperän yleisimmät maalajit ovat moreeni (53,3 %), turve (10,3 %), hiekka tai sora (0,3 %) ja kallioalue (0,2 %). Muut alueet ovat erilaisia vesistöjä.
Vesistösuhteet.
Randaträsket kuuluu Rånejoen vesistössä (päävesistötunnus 7) Rånejoen sivu-uoman Sör-Lillånin lähialueeseen . Se on lasku-uomansa Randträskbäckenin lähdejärvi ja karttojen mukaan Sör-Lillånin nimi yhtymäkohdasta ylöspäin nimeltään Aimobäcken. Randträskbäckenin valuma-alueen pinta-ala on 8,82 km² ja siihen tulee vain kolme lyhyttä metsäojaa. Järven luusuassa sen keskivirtaaman arvioidaan olevan 0,085 m³/s . Sör-Lillånin pääuoma Rånejoki laskee Perämereen Råneåssa Luulajassa.
Eurekan piirikunta

Eurekan piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 2 029 vuonna 2019. Piirikunnan hallintokeskus on Eureka. Piirikunta perustettiin vuonna 1873.
Teikoplaniini

Teikoplaniini on seos glykopeptideihin kuuluvia orgaanisia yhdisteitä. Sitä käytetään lääketieteessä antibioottina muutoin vaikeasti hoidettavien bakteeri-infektioiden hoitamiseen.
Ominaisuudet ja käyttö.
Teikoplaniinia tuottaa "Actinoplanes teichomyceticus"-aktinobakteeri. Se on seos rengasrakenteisia glykopeptidejä, joista tärkeimmät ovat teikoplaniinit A2-1, A2-2, A2-3, A2-4 ja A2-5. Peptidi koostuu seitsemästä aminohaposta ja siihen on liittynyt mannoosi- ja N-asetyyliglukosamiinisokerit sekä rasvahaposta peräisin oleva hiilivetyketju, joka on erilainen eri komponenteissa. Teikoplaniini liukenee veteen ja hieman alkoholeihin. Teikoplaniinin antibioottiset ominaisuudet perustuvat bakteerien soluseinän biosynteesin estämiseen, koska se estää peptidoglykaanin rakenneosien polymeroitumisen. Lääkeaine tehoaa ainoastaan grampositiivisiin bakteereihin. Se tehoaa moniin kokkeihin ja basilleihin ja myös MRSA:han. Teikoplaniini annostellaan ruiskeena suoneen tai lihakseen. Sitä voidaan käyttää esimerkiksi vaikeiden strepto-, stafylo- tai enterokokkien aiheuttamien hengityselimien tai iho- ja pehmytkudostulehdusten hoitoon.
Haittavaikutukset.
Teikoplaniini voi aiheuttaa haittavaikutuksinaan allergisia oireita kuten ihottumaa, pistoskohdan kipua ja kuumetta. Harvinaisena voi esiintyä myös kuulovaurioita tai munuaistoksisuutta.
Humboldtin piirikunta (Nevada)

Humboldtin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 16 831 vuonna 2019. Piirikunnan hallintokeskus on Winnemuccan kaupunki. Piirikunta perustettiin vuonna 1856.
Landerin piirikunta

Landerin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 5 532 vuonna 2019. Piirikunnan hallintokeskus on Battle Mountain. Piirikunta perustettiin vuonna 1862.
Lincolnin piirikunta (Nevada)

Lincolnin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 5 183 vuonna 2019. Piirikunnan hallintokeskus on Pioche. Piirikunta perustettiin vuonna 1866.
Lyonin piirikunta (Nevada)

Lyonin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 57 510 vuonna 2019. Piirikunnan hallintokeskus on Yeringtonin kaupunki. Piirikunta perustettiin vuonna 1861.
Mineralin piirikunta (Nevada)

Mineralin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 4 505 vuonna 2019. Piirikunnan hallintokeskus on Hawthorne. Piirikunta perustettiin vuonna 1911.
Micke &amp; Lefty feat. Chef

Micke &amp; Lefty feat. Chef (blues-trio) on suomalainen bluesyhtye, joka esiintyy myös Micke &amp; Lefty-duona. 
Bändi valittiin Suomen edustajaksi European Blues Challenge -tapahtumaan myös vuonna 2011 Berliiniin, sekä 2012 Yhdysvaltain Memphisissä järjestettyyn IBC-tapahtumaan, joka on maailman suurin blues-tapahtuma. 
Vierailevana solistina "Let The Fire Lead" -levyllä esiintyy suomirockin legenda Eero Raittinen.
Keskiyöllä

Keskiyöllä on Sydän, sydän -yhtyeen seitsemäs studioalbumi, joka julkaistiin 16. maaliskuuta 2018.
Pershingin piirikunta

Pershingin piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 6 725 vuonna 2019. Piirikunnan hallintokeskus on Lovelockin kaupunki. Piirikunta perustettiin vuonna 1919.
Storeyn piirikunta

Storeyn piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 4 123 vuonna 2019. Piirikunnan hallintokeskus on Virginia City. Piirikunta perustettiin vuonna 1861.
Bölsselet

Bölsselet on Ruotsissa Norrbottenissa Råneåssa Luulajan kunnassa sijaitseva järvi, joka kuuluu Rånejoen vesistöön.
Maantietoa.
Bölsselet on 4,0 kilometriä pitkä, 1,3 kilometriä leveä ja sen pinta-ala on 200 hehtaaria eli 2,0 neliökilometriä (km²). Se sijaitsee Rånejokilaaksossa noin neljä kilometriä ennen Råneåta. Järvi on Rånejoen suvanto, joka alkaa Prästholmsforsenin koskesta ja päättyy Bölen kylän kohdalla sijaitsevaan kapeikkoon. Suvanto laskee luoteesta kaakkoon päin. Prästholmsforsenin koskessa on noin metrin pudotus ja se laskee suvannon yläpäähän Grubbaniin Holmenin saaren edustalle. Noin 650 metriä pitkä Holmen on suvannon keskellä sijaitsevasta kolmesta suuresta saaresta ensimmäinen. Sen alapuolella sijaitsee 1,5 kilometriä pitkä Prästholmen ja alinna on 550 metriä pitkä Börstholmen. Saaret ovat 160–400 metriä leveitä. Saarien vasemmalla puolella virtaa Nördälven ja oikealta Sörälven. Börstholmenin pohjoispuoli on matalana soistumassa umpeen ja siellä on ilmeisesti ruoppaamalla avattu kapea Roleden. Saaren eteläpuolella vapaasti virtaavaa osaa kutsutaan Varpetiksi ja sen jatkoa Blåkrokeniksi ja Mårtishåletiksi.
Etenkin Nördälvenin rannat ovat viljeltyjä, mutta myös Sörälvenin rannoilla sijaitsee muutama peltoala ja maatila. Aiemmin myös saaria on käytetty ainakin niittyinä. Yläpuolisen kosken on aiheuttanut moreeniharjanne, joka jatkuu joen poikka ja jonka joki on kuluttanut koskeksi. Harjanteen lounaispuoli muodostaa niemen, jolla sijaitsee Södra Prästholmin kylä. Kosken vastarannalla on harjanteella sijaitseva Norra Prästholmin kylä. Asutuksen kirkkorakennus sijaitsee pohjoispuolella. Suvannon alajuoksulla on vielä Bölen kylä. Kummallakin rannalla kulkee tie, joka alkaa Råneåsta. Ne yhtyvät uudelleen vasta viisi kilometriä koskesta ylöspäin Orrbynissä ja Meldersteinissä.
Luontoarvoja.
Valuma-alueen maaperän yleisimmät maalajit ovat moreeni (50,1 %), turve (8,4 %), hiekka tai sora (0,6 %), siltti (8,1 %) ja kallioalue (2,0 %). Muut alueet ovat erilaisia vesistöjä.
Vesistösuhteet.
Bölsselet kuuluu Rånejoen vesistössä (päävesistötunnus 7) Rånejoki pääuomaan, jolloin se on Rånejoen läpivirtausjärvi ja sen valuma-alueen pinta-ala on 4 175 km² . Suvannon omaa lähialuetta on vain 13,91 km² ja siihen laskee vain peltojen kuivatusojia ja kaksi metsäojaa. Järven läpi kulkevan veden keskivirtaaman arvioidaan olevan 43,8 m³/s . Rånejoki laskee seitsemän kilometrin päähän Perämereen Råneåssa Luulajassa.
Majakanvartijat

Majakanvartijat on Arja Korisevan studioalbumi, joka julkaistiin 13. syyskuuta 2019.
Specialen

Specialen on laskettelurinne Idre Fjällin talviurheilukeskuksessa Älvdalenin kunnassa Ruotsissa.
Specialen-rinteeseen tehdyllä kumpareikolla järjestettiin ensimmäistä kertaa joulukuussa 2020 freestylehiihdon maailmancupin kumparelaskukilpailut. Sen oli tarkoitus toimia kumparelaskun finaaliviikonlopun kilpailupaikkana jo edellisenä keväänä, mutta kilpailut peruttiin koronaviruspandemian takia.
Eteläjukagiiri

Eteläjukagiiri eli metsäjukagiiri tai kolymajukagiiri on metsäjukagiirien puhuma kieli, joka on toinen kahdesta säilyneestä jukagiirikielestä. Kieli on lähes kuollut, ja sitä puhuu nykyään vain viisi ihmistä Venäjän Sahan tasavallan pohjoisosassa. Toisen lähteen mukaan puhujia olisi alle 50 noin 400 metsäjukagiirista. Suurin osa puhujista on vanhuksia.
Luokitus.
Metsäjukagiiri on läheistä sukua noin 60 puhujan tundrajukagiirille eli pohjoisjukagiirille. Toisinaan pohjois- ja eteläjukagiiria pidetään saman kielen kahtena, tosin toisistaan suuresti eroavana, murteena. Tällöin jukagiiri olisi isolaattikieli. 1800-luvun lopulta on mainintoja kahdesta jukagiirin sukuisesta kansasta ja kielestä: tšuvaneista ja omokeista. Molemmat ovat hävinneet vaikka esiintyvät yhä jopa Venäjän kansallisuusluokituksessa. Myös jukagiiristen kielten sukulaisuudesta uralilaisiin kieliin on keskusteltu paljon. Kielioppi ja sanasto eroavat kuitenkin niin paljon nykyisistä uralilaisista kielistä, että kielikunnat on todennäköisesti eronneet toisistaan jo yli 8 000 vuotta sitten. Huomattava osa jukagiirikielten sanastosta on alkuperältään tuntematonta.
Jukagiirikielille on viime aikoina yritetty luoda yhteistä, kyrilliseen kirjaimistoon perustuvaa kirjakieltä. Metsäjukagiirissa on aikoinaan ollut myös omaperäinen kuvakirjoitus, jota metsästäjät käyttivät kartoissaan.
Puhuma-alue.
Eteläjukagiiria puhutaan nykyään pienellä alueella Venäjällä Kolymajoen lähteillä sijaitsevalla metsäalueella. Se jakautuu hallinnollisesti Sahan tasavallan ja Magadanin alueen kesken. Aiemmin kieltä on puhuttu huomattavasti laajemmalla alueella Kolyman yläjuoksulla.
1. irkēj
2. ataqlōj
3. jālōj
4. ileklōj
5. n'əɣanbōj
6. mālōj
7. purkījōj
8. malɣiləklōj
9. kunirkil'ǯōj
10. kunel'ōj
Hovikonsistori ja Hoviseurakunta

Hovikonsistori (, ) on elin, joka toimii tuomiokapitulina Ruotsin hovin Hoviseurakunnalle (Hovförsamlingen).
Hovikonsistori.
Hovikonsistorin lasketaan saaneen alkunsa kun Ruotsin hallitus antoi 1622 ohjeen, jonka mukaan ylihovisaarnaajan ja hovisaarnaajien tuli toimia. Hovikonsistoriin kuuluvat ylihovisaarnaaja, virallinen hovisaarnaaja (Hoviseurakunnan kirkkoherra) ja kaksi asessoria. Tähän ”kuninkaalliseen hiippakuntaan” kuuluu tätä nykyä vain yksi seurakunta, Hoviseurakunta. 1920-luvulle saakka siihen kuului myös kahdeksan sotilasseurakuntaa. Viimeinen niistä Tukholman Skeppsholmenin seurakunta lakkautettiin 1970. Sen kirkkona oli Tukholman Skeppsholmenin kirkko.
Ruotsin kirkkojärjestys ei anna määräyksiä Hoviseurakunnasta. Ruotsin kuningas päättää hovikonsistorista ja sen tehtävistä. Kirkkojärjestys tuntee sitä vastoin ylihovisaarnaajan. Sen mukaan ylihovisaarnaaja tulee valita piispojen parista. Siten virassa olevat ja eläkkeellä olevat piispat voivat tulla kyseeseen. Aikaisemmin, kun vastaavaa määräystä ei ollut ja ylihovisaarnaajaksi saatettiin kutsua joku muu pappi kuin piispa, painotettiin, että häntä oli pidettävä piispojen vertaisena.
Hovikonsistori ja ylihovisaarnaaja vastaavat Hoviseurakuntaan nähden asioista, jotka tavallisissa hiippakunnissa ovat hiippakuntahallituksen, tuomiokapitulin ja piispan vastuulla.
Hoviseurakunta.
Hoviseurakunta (Kungl. Hovförsamlingen) on Ruotsin kirkon seurakunta, jonka jäsenmäärä on noin 500. Se on ns. ei-alueellinen seurakunta ja sen jäseniä ovat kuninkaallinen perhe sekä nykyiset ja entiset hovin työntekijät ja heidän perheensä.
Hoviseurakunnan korkein päättävä elin on kirkonkokous, joka vastaa muiden seurakuntien kirkkovaltuustoja. Hoviseurakunnan kirkko on Tukholman kuninkaanlinnan Linnankirkko. Myös muutamien muiden kuninkaallisten linnojen kirkot kuuluvat hoviseurakunnalle. Tällaisia ovat mm. Drottningholmin linnan kirkko ja Ulriksdalin linnankappeli.
Seurakunnan jäsenet osallistuvat kirkolliskokouksen jäsenten vaaliin Tukholman hiippakunnan kautta, mutta seurakunta ei ole muuten osallisena Tukholman hiippakuntaorganisaatioon, eikä ole mukana Ruotsin kirkon taloudellisessa tasausjärjestelmässä.
Hoviseurakunnan organisaatio.
Ylihovisaarnaaja on piispa, jolla on Hoviseurakunnan kaitsentavastuu ja hän johtaa Hovikonsistoria. Ylihovisaarnaajana toimii Strängnäsin piispa Johan Dalman vuodesta 2015.
Hoviseurakunnan kirkkoherra (Pastor i Kungl. Hovförsamlingen) johtaa seurakunnan toimintaa. Virkaa hoitaa vuodesta 2013 Michael Bjerkhagen. Hän on samalla vakinainen hovisaarnaaja.
Heidän lisäkseen kuningas kutsuu ylimääräisiä hovisaarnaajia, pappeja eri puolilta Ruotsia. Heitä on noin 20 ja he johtavat jumalanpalveluksia Tukholman linnan kirkossa vuorollaan pari kertaa vuodessa. Hoviurkuri vastaa Hoviseurakunnan jumalanpalvelusten musiikista ja konserttitoiminnasta. Linnankirkon jumalanpalvelukset ovat avoimia kaikille.
Elsa (Disney)

Elsa of Arendelle on kuvitteellinen hahmo, joka esiintyy Walt Disney Animation Studiosin 53. animaatioelokuvassa "Frozen – huurteinen seikkailu" ja sen jatko-osassa "Frozen II". Häntä näyttelee ensisijaisesti Broadwayn näyttelijä ja laulaja Idina Menzel, ja lisäksi häntä esittävät Eva Bella nuorena lapsena ja Spencer Ganus teini-ikäisenä. Jatko-osassa "Frozen II" nuorelle Elsalle ovat antaneet äänensä Mattea Conforti (elokuvan alussa) ja Eva Bella (arkistoääni).
Ohjaajien Chris Buckin ja Jennifer Leen luoma Elsa perustuu löyhästi Hans Christian Andersenin tanskalaisen sadun "Lumikuningattaren" hahmoon. Disneyn elokuvasovituksessa hänet esitellään prinsessana kuvitteellisessa Skandinaavisessa Arendellen kuningaskunnassa, valtaistuimen perillisenä ja prinsessa Annan (Kristen Bell) vanhempana sisarena. Elsalla on maaginen kyky luoda ja käsitellä jäätä ja lunta. Hän lähettää vahingossa Arendellen ikuiseen talveen kruunajaisensa iltana. Koko elokuvan ajan hän kamppailee ensin hallitsemalla ja kätkemällä kykyjään ja sitten vapauttamalla itsensä pelosta tahattomasti vahingoittaa muita, etenkin nuorempaa sisartaan.
Lumikuningatar -hahmo, neutraali, mutta kylmäsydäminen alkuperäisessä saduissa ja konna lukuisissa hahmon mukautuksissa, osoittautui vaikeaksi sopeutua elokuvaan hänen läpinäkyvän kuvauksensa vuoksi. Useat elokuvan johtajat, mukaan lukien Walt Disney, yrittivät rakentaa hahmoa, ja useita aikataulun mukaisia ​​elokuvasovituksia hylättiin, kun he eivät pystyneet selvittämään hahmoa. Buck ja hänen apulaisohjaajansa Jennifer Lee pystyivät lopulta ratkaisemaan ongelman kuvaamalla Elsaa ja Annaa sisarina. Niin paljon kuin Annan taistelu on ulkoista, Elsan sisäinen. Tämä johti siihen, että Elsa kirjoitettiin vähitellen sympaattiseksi, väärinymmärretyksi hahmoksi.
Elsa on saanut suurelta osin positiivisen vastaanoton arvostelijoilta, jotka ylistivät hänen monimutkaista luonnettaan ja haavoittuvuuttaan. Menzel sai myös paljon kiitosta Elsa-laulusta, etenkin kappaleesta "Let It Go".
Washoen piirikunta

Washoen piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 471 519 vuonna 2019. Piirikunnan hallintokeskus on Renon kaupunki. Piirikunta perustettiin 25. marraskuuta 1861.
White Pinen piirikunta

White Pinen piirikunta () on Yhdysvaltojen Nevadan osavaltiossa sijaitseva piirikunta. Sen väkiluku oli 9 580 vuonna 2019. Piirikunnan hallintokeskus on Elyn kaupunki. Piirikunta perustettiin vuonna 1869.
Luettelo Nevadan piirikunnista

Tämä on luettelo Nevadan osavaltion piirikunnista. Nevadassa on kuusitoista piirikuntaa ja yksi itsenäinen kaupunki (Carson City), joka luokitellaan piirikunta-tyyppiseksi alueeksi.